**Ολόκληρος ο χαιρετισμός του Υφυπουργού Πολιτισμού και Αθλητισμού Λευτέρη Αυγενάκη**

*Αγαπητέ κύριε Πρόεδρε της Εθνικής Αρχής Διαφάνειας,*

*Αγαπητές φίλες και φίλοι.*

Χαιρετίζω τη διαδικτυακή ημερίδα που διοργανώνετε, με θέμα την εφαρμογή των υγειονομικών πρωτοκόλλων στον αθλητισμό. Ένα ζήτημα που απασχόλησε έντονα τον τελευταίο ενάμιση χρόνο το παγκόσμιο στερέωμα του αθλητισμού και είχε σοβαρές αγωνιστικές, επαγγελματικές, αλλά και κοινωνικές προεκτάσεις.

Είναι γεγονός ότι η πανδημία ανέτρεψε πολλά από τα σχέδια που είχαμε θέσει για την ανάπτυξη του αθλητισμού στη χώρα μας.

Έθεσε πολλά εμπόδια στην εξωστρέφεια του ελληνικού αθλητισμού, δεν ευνόησε τη διάδοση και την καλλιέργεια λιγότερο προβεβλημένων αθλημάτων, ενώ χιλιάδες αθλούμενοι, προκειμένου να διαφυλάξουν την ατομική τους υγεία, περιόρισαν τη σωματική τους εξάσκηση.

Η ελληνική κυβέρνηση, ωστόσο, έδειξε άμεσα αντανακλαστικά στη λήψη αυστηρών μέτρων για την αντιμετώπιση της πανδημίας, γεγονός που αναγνωρίστηκε από όλη την Ευρώπη.

Με την ίδια αποφασιστικότητα και στο Υφυπουργείο Αθλητισμού βάλαμε από την πρώτη στιγμή σε απόλυτη προτεραιότητα την προστασία της υγείας όλων των μελών της αθλητικής οικογένειας.

Προχωρήσαμε στη σύσταση Υγειονομικής Επιστημονικής Επιτροπής, αποτελούμενη από εξαιρετικά καταρτισμένους επιστήμονες, οι οποία βρίσκεται διαρκώς σε στενή συνεργασία με την Επιτροπή εμπειρογνωμόνων του Υπουργείου Υγείας.

Η Υγειονομική μας Επιτροπή δούλεψε εντατικά όλο αυτό το διάστημα, αφενός μεν πάνω στη συχνή αξιολόγηση των δεδομένων και της πορείας του ιού, αφετέρου δε στη σύνταξη εξειδικευμένων υγειονομικών πρωτοκόλλων ανά άθλημα, για την κατά το δυνατόν ασφαλέστερη χρήση των αθλητικών εγκαταστάσεων.

Οι οδηγίες και τα πρωτόκολλα, επικαιροποιούνται διαρκώς, ανάλογα με τις ισχύουσες ΚΥΑ και αναρτώνται στην ειδική ενότητα που δημιουργήσαμε στην ιστοσελίδα μας, για την άμεση και γρήγορη ενημέρωση της αθλητικής οικογένειας.

Αυτό είχε σαν αποτέλεσμα να πραγματοποιηθεί σταδιακά η επανεκκίνηση του αθλητισμού, με ασφάλεια και με απόλυτη πειθαρχία σε όλα τα υγειονομικά πρωτόκολλα.

Κάθε αίτημά μας, εξάλλου, προς την Επιτροπή των εμπειρογνωμόνων για την επανέναρξη μιας δραστηριότητας, συνοδευόταν με λεπτομερέστατη τεκμηρίωση και τα αποτελέσματα επιβεβαίωσαν την τακτική μας, αφού σε καμία φάση της πανδημίας ο αθλητισμός δεν αποτέλεσε βασική εστία μετάδοσης του ιού.

Φυσικά, δεν σταθήκαμε μόνο στα υγειονομικά μέτρα. Λάβαμε, πολύ νωρίς, σειρά από άμεσα και έμμεσα μέτρα για τη στήριξη της αθλητικής οικογένειας και του ερασιτεχνικού αθλητισμού, με αποκορύφωμα την εξασφάλιση 13,5 εκατ. ευρώ για την απευθείας ενίσχυση των αθλητικών σωματείων.

Μεριμνήσαμε αστραπιαία για την ένταξη των αθλητικών σωματείων στους επιπλέον ΚΑΔ για τα Μέτρα Στήριξης που ελήφθησαν κατά τη διάρκεια των lockdown και προχωρήσαμε σε μια σειρά φορολογικών ελαφρύνσεων.

Φίλες και φίλοι, δεν υποκύψαμε σε πιέσεις. Δείξαμε υπομονή, σταθμίσαμε προσεκτικά τα δεδομένα και πλέον ατενίζουμε το μέλλον με αισιοδοξία.

Τονίζω όμως το εξής: Προκειμένου να επιστρέψουμε όσο το δυνατόν πιο άμεσα στην κανονικότητα, είναι σημαντικό να εμβολιαστούμε όλοι.

Ο εμβολιασμός είναι το μεγαλύτερό μας όπλο, ώστε να απαλλαγούμε οριστικά από τον επικίνδυνο αυτό εχθρό. Και οι αθλητές μας, η στάση των οποίων αποτελεί πρότυπο για την κοινωνία, πρέπει να βγουν μπροστά, να δώσουν το παράδειγμα και να αναδείξουν την αξία του εμβολιασμού.

Τώρα πρέπει να σταθούμε ενωμένοι, να πειθαρχήσουμε στις οδηγίες των ειδικών, ώστε να επανέλθουμε οριστικά στην κανονικότητα και μαζί να σχεδιάσουμε ένα λαμπρό μέλλον για τον αθλητισμό στη χώρα μας.

Εύχομαι καλή επιτυχία στην ημερίδα σας.